Komission päätös,

tehty 19 päivänä lokakuuta 2000,

tavoitteen 1 kohdealueisiin kuuluvilla ja tavoitteen 1 mukaista siirtymäkauden tukea saavilla Espanjan alueilla toteutettavia yhteisön rakenteellisia tukitoimia koskevan yhteisön tukikehyksen hyväksymisestä

(tiedoksiannettu numerolla K(2000) 2552)

(Ainoastaan espanjankielinen teksti on todistusvoimainen)

(2002/321/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon rakennerahastoja koskevista yleisistä säännöksistä 21 päivänä kesäkuuta 1999 annetun neuvoston asetuksen (EY) N:o 1260/1999(1) ja erityisesti sen 15 artiklan 4 kohdan,

on kuullut aluekehityksen ja alueellisen uudelleenjärjestelyn komiteaa, perustamissopimuksen 147 artiklassa tarkoitettua komiteaa, maatalouden rakenteiden ja maaseudun kehittämisen komiteaa sekä kalastus- ja vesiviljelyalan komiteaa,

sekä katsoo seuraavaa:

(1) Asetuksen (EY) N:o 1260/1999 II osaston 13 artiklassa ja sitä seuraavissa artikloissa säädetään yhteisön tukikehysten laatimista ja täytäntöönpanoa koskevista edellytyksistä.

(2) Asetuksen (EY) N:o 1260/1999 15 artiklan 1 ja 2 kohdassa säädetään, että jäsenvaltion on toimitettava komissiolle mainitun asetuksen 8 artiklassa tarkoitettuja kumppaneita kuultuaan kehittämissuunnitelma, jonka sisällöstä säädetään asetuksen 16 artiklassa.

(3) Asetuksen (EY) N:o 1260/1999 15 artiklan 4 kohdan nojalla komissio laatii jäsenvaltion esittämän aluekehityssuunnitelman perusteella, mainitun asetuksen 8 artiklassa määriteltyä kumppanuusperiaatetta noudattaen ja yhteisymmärryksessä asianomaisen jäsenvaltion kanssa yhteisön rakenteellisia tukitoimia koskevan yhteisön tukikehyksen kaudelle 2000-2006.

(4) Espanjan hallitus esitti komissiolle 29 päivänä lokakuuta 1999 aluekehityssuunnitelman, joka koskee asetuksen (EY) N:o 1260/1999 3 artiklan 1 kohdan mukaisesti tavoitteen 1 kohdealueisiin kuuluvia Espanjan alueita (Andalusia, Kanariansaaret, Kastilia ja León, Kastilia-La Mancha, Valencia, Extremadura, Galicia, Asturia, Murcia, Ceuta ja Melilla ) ja 6 artiklan 1 kohdan ensimmäisen alakohdan mukaisesti tavoitteen 1 mukaista siirtymäkauden tukea saavaa Cantabrian aluetta. Tämä suunnitelma sisältää mainitun asetuksen 16 artiklassa tarkoitetut tiedot ja erityisesti valittujen toimintalinjojen kuvauksen sekä selvityksen Euroopan aluekehitysrahaston (EAKR), Euroopan sosiaalirahaston (ESR), Euroopan maatalouden ohjaus- ja tukirahaston (EMOTR) ohjausosaston, kalatalouden ohjauksen rahoitusvälineen (KOR), koheesiorahaston, Euroopan investointipankin (EIP) ja muiden rahoitusvälineiden tuesta suunnitelman toteuttamiseksi.

(5) Yhteisön tukikehys on laadittu yhteisymmärryksessä asianomaisen jäsenvaltion kanssa kumppanuusperiaatetta noudattaen.

(6) Komissio on vakuuttunut, että yhteisön tukikehys on laadittu täydentävyysperiaatetta noudattaen.

(7) Asetuksen (EY) N:o 1260/1999 10 artiklan mukaisesti komissio ja jäsenvaltio varmistavat kumppanuusperiaatetta noudattaen eri rahastojen tukitoimien yhteensovittamisen toisaalta keskenään ja toisaalta Euroopan investointipankin ja muiden olemassa olevien rahoitusvälineiden tukitoimien kanssa.

(8) Euroopan investointipankki on osallistunut yhteisön tukikehyksen laatimiseen asetuksen (EY) N:o 1260/1999 15 artiklan 4 kohdan säännösten mukaisesti. Se on ilmoittanut osallistuvansa kyseisen kehyksen toteuttamiseen tässä päätöksessä mainitulla ohjeellisella kokonaislainalla ja sisäisten sääntöjensä mukaisesti.

(9) Koko ohjelmakaudella käytettävissä oleva yhteisön tuki ja sen vuotuinen jakautuminen ilmoitetaan euroina. Vuotuisen jaon on noudatettava sovellettavia rahoitusnäkymiä. Tätä tukea voidaan tarkistaa ohjelmakauden puolivälissä viimeistään 31 päivänä maaliskuuta 2004, jotta huomioon voidaan ottaa hintojen tosiasiallinen kehitys asetuksen (EY) N:o 1260/1999 7 artiklan 7 kohdan mukaisesti ja suorituskorvauksen jakaminen kyseisen asetuksen 44 artiklan 2 kohdan mukaisesti. Kyseisen asetuksen 7 artiklan 7 kohdan mukaisesti yhteisön tukeen on jo tehty kahden prosentin vuotuinen indeksikorjaus.

(10) Tämän yhteisön tukikehyksen toimintalinjojen todellisen toteuttamistahdin huomioon ottamiseksi varojen jakoa toimintalinjoittain on voitava mukauttaa tarpeiden mukaan ennalta sovituissa rajoissa ja yhteisymmärryksessä asianomaisen jäsenvaltion kanssa,

ON TEHNYT TÄMÄN PÄÄTÖKSEN:

1 artikla

Hyväksytään yhteisön tukikehys, joka koskee tavoitteen 1 kohdealueisiin kuuluvilla Espanjan alueilla ja tavoitteen 1 mukaista siirtymäkauden tukea saavalla Espanjan alueella 1 päivän tammikuuta 2000 ja 31 päivän joulukuuta 2006 välisenä aikana toteutettavia yhteisön rakenteellisia tukitoimia.

2 artikla

1. Asetuksen (EY) N:o 1260/1999 17 artiklan mukaisesti yhteisön tukikehykseen sisältyy:

a) yhteisön rakennerahastojen ja jäsenvaltioiden yhteistä toimintaa varten valitut toimintalinjat, niiden erityistavoitteet määrällisesti ilmaistuina, ennakkoarvio niiden odotetusta vaikutuksesta ja niiden johdonmukaisuus talous-, sosiaali- ja aluepolitiikkaan sekä Espanjan työllisyyden kehittämisstrategiaan nähden.

Toimintalinjat ovat seuraavat:

1. Kilpailukyvyn parantaminen ja tuotantorakenteen kehittäminen

2. Osaamisyhteiskunta (innovaatiot, T& K, tietoyhteiskunta)

3. Ympäristö, luonto ja vesivarat

4. Henkilöresurssien kehittäminen, työllisyys ja tasa-arvo

5. Paikallinen ja kaupunkialueiden kehittäminen

6. Liikenne- ja energiaverkot

7. Maatalous ja maaseudun kehittäminen

8. Kalastus- ja vesiviljelyalan rakenteet

9. Tekninen apu;

b) selvitys toteutettavista toimenpideohjelmista, niiden erityistavoitteet ja valitut toimintalinjat mukaan luettuina;

c) ohjeellinen rahoitussuunnitelma, jossa täsmennetään jokaisen toimintalinjan osalta kullekin vuodelle kustakin rahastosta, tarvittaessa Euroopan investointipankista, ja muista rahoitusvälineistä kohdennettavan rahoitustuen kokonaismäärä sekä Espanjan tukikelpoiset julkiset tai arvioidut yksityiset kokonaismäärärahat. Rahoitussuunnitelmassa on eriteltävä tavoitteen 1 mukaista siirtymäkauden tukea saaville alueille tarkoitetut määrärahat;

Yhteisön tukikehykselle rahastoista vuosittain varatun kokonaisrahoitusosuuden on noudatettava sovellettavia rahoitusnäkymiä;

d) yhteisön tukikehyksen täytäntöönpanosäännökset, joihin sisältyy hallintoviranomaisen nimeäminen ja kumppanien seurantakomiteoihin ottamista koskevat säännökset;

e) täydentävyyden noudattamista koskeva ennakkotarkastus ja tiedot rahoitusvirtojen avoimuudesta;

f) tiedot yhteisön tukikehyksen ja toimenpideohjelmien valmisteluun, seurantaan ja arviointiin tarvittavista määrärahoista.

2. Ohjeellisessa rahoitussuunnitelmassa täsmennetään yhteisön ja asianomaisen jäsenvaltion yhteistä toimintaa varten valituista toimintalinjoista aiheutuvat kokonaiskustannukset, jotka ovat 84753,8 miljoonaa euroa koko ohjelmakaudella, samoin kuin rakennerahastojen tukeen varatut kokonaismäärärahat, jotka ovat 39548 miljoonaa euroa.

Tästä johtuva kansallinen rahoitustarve, joka on julkisen sektorin osalta 19228,4 miljoonaa euroa ja yksityisen sektorin osalta 25977,4 miljoonaa euroa, voidaan kattaa osittain Euroopan investointipankin ja muiden lainavälineiden lainoilla. Ohjeellisesti Euroopan investointipankin lainojen määrä voi olla enintään 7716,3 miljoonaa euroa.

Käytettävissä oleva yhteisön osuus jakautuu ohjeellisesti rakennerahastojen kesken seuraavasti:

>TAULUKON PAIKKA>

Edelleen ohjeellisesti koheesiorahaston tuki, joka lisätään rakennerahastojen tukeen, on 6528,4 miljoonaa euroa ohjelmakaudella 2000-2006.

3. Rahoitussuunnitelmaa toteutettaessa tiettyyn toimintalinjaan liittyvää kokonaiskustannusten tai rahastojen osuuden määrää voidaan mukauttaa yhteisymmärryksessä jäsenvaltion kanssa enintään 25 prosenttia kustakin toimintalinjasta tai suurimmasta prosenttiosuudesta edellyttäen, että summa ei ylitä 60 miljoonaa euroa, ja noudattaen 2 kohdassa tarkoitettua rahastojen kokonaisrahoitusosuutta.

3 artikla

Tämä päätös on osoitettu Espanjan kuningaskunnalle.

Tehty Brysselissä 19 päivänä lokakuuta 2000.

Komission puolesta

Michel Barnier

Komission jäsen

(1) EYVL L 161, 26.6.1999, s. 1.